இன்று ஈழத்தமிழ் எழுத்தாளர்களின் படைப்புகள் தமிழ் நாட்டில் பரவலான அங்கீகாரத்தைப் பெற்று வருகின்றன. ஆனால், முதன் முதலில் இலங்கைத் தமிழ் எழுத்தாளர்களின் படைப்புகளை உரிய முறையில் வெளியிட்டு தமிழின் தீவிரமான வாசக அக்கறைக்கு அவற்றைக் கொண்டு வந்த பெருமையும் தி க சிக்கே உரித்தானது என்பதைப் பலரும் நினைவில் கொள்வதில்லை. கைலாசபதி, சிவத் தம்பி, அகஸ்தியர், சாந்தன் , டொமினிக் ஜீவா போன்ற பலரையும் தாமரையில் எழுதச் செய்து, இலங்கைத் தமிழ் எழுத்தும் விவாதங்களும் தமிழ் கலாசார உலகின் மைய நீரோட்டத்தின் பிரிக்க முடியாத அங்கம் என்ற உணர்வைப் பதிய வைத்தவர் அவர். (முற்போக்கு விமரிசனம் என்ற பெயரில் எஸ்.பொ போன்றவர்க்குக் கிடைத்திருக்க வேண்டிய நியாயமான இடம் மறுக்கப் பட்டது எனினும், அது அவர் விமர்சனப் பார்வையின் வெளிப்பாடு என்று புரிந்து கொள்ளலாம்.)